Document ID: 32014D0396

KOMISIJAS ĪSTENOŠANAS LĒMUMS
(2014. gada 24. jūnijs),
ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū ar UV apstrādātu maizes raugu (Saccharomyces cerevisiae) kā jaunu pārtikas produktu sastāvdaļu
(izziņots ar dokumenta numuru C(2014) 4114)
(Autentisks ir tikai teksts franču valodā)
(2014/396/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Uzņēmums Lallemand SAS2012. gada 4. maijā Apvienotās Karalistes kompetentajām iestādēm iesniedza lūgumu par ar UV apstrādāta maizes rauga (Saccharomyces cerevisiae) kā jaunas pārtikas produktu sastāvdaļas laišanu tirgū. Ar UV apstrādātu maizes raugu paredzēts izmantot, ražojot ar raugu raudzētu maizi, maizītes un konditorejas izstrādājumus, un uztura bagātinātājos.
(2)
Apvienotās Karalistes kompetentā pārtikas produktu novērtējuma iestāde 2012. gada 31. augustā sniedza sākotnējo novērtējuma ziņojumu. Šajā ziņojumā tā secināja, ka ar UV apstrādāts maizes raugs atbilst Regulas (EK) Nr. 258/97 3. panta 1. punktā noteiktajiem kritērijiem attiecībā uz jauniem pārtikas produktiem.
(3)
Komisija 2012. gada 11. septembrī sākotnējo novērtējuma ziņojumu pārsūtīja pārējām dalībvalstīm.
(4)
Regulas (EK) Nr. 258/97 6. panta 4. punkta pirmajā daļā noteiktajā 60 dienu termiņā tika izteikti pamatoti iebildumi.
(5)
Komisija 2013. gada 14. aprīlī apspriedās ar Eiropas Pārtikas nekaitīguma iestādi (EFSA) un lūdza tai veikt papildu novērtējumu par ar UV apstrādātu maizes raugu kā jaunu pārtikas produktu sastāvdaļu saskaņā ar Regulu (EK) Nr. 258/97.
(6)
2013. gada 12. decembrī savā zinātniskajā atzinumā par ar D vitamīnu bagātināta, ar UV apstrādāta maizes rauga nekaitīgumu (Scientific opinion on the safety of vitamin D-enriched UV-treated baker's yeast) (2) EFSA secināja, ka ar UV apstrādāts maizes raugs, kas ir bagātināts ar D2 vitamīnu, ir nekaitīgs, ievērojot paredzētos lietošanas nosacījumus.
(7)
Tādēļ atzinumā sniegtais pamatojums ir pietiekams, lai secinātu, ka ar UV apstrādāts maizes raugs kā jauna pārtikas produktu sastāvdaļa atbilst Regulas (EK) Nr. 258/97 3. panta 1. punktā noteiktajiem kritērijiem.
(8)
Eiropas Parlamenta un Padomes Direktīvā 2002/46/EK (3) un Eiropas Parlamenta un Padomes Regulā (EK) Nr. 1925/2006 (4) ir noteikti īpaši noteikumi par vitamīnu un minerālvielu pievienošanu pārtikai un uztura bagātinātājos. Būtu jāatļauj ar UV apstrādāta maizes rauga izmantošana, neskarot šos īpašos noteikumus.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Ar UV apstrādātu maizes raugu, kura specifikācija norādīta I pielikumā, var laist Savienības tirgū kā jaunu pārtikas produktu sastāvdaļu, to lietojot tādā veidā un tādos maksimālajos līmeņos, kā noteikts II pielikumā, neskarot Direktīvas 2002/46/EK un Regulas (EK) Nr. 1925/2006 noteikumus.
2. pants
Ar šo lēmumu atļautā ar UV apstrādāta maizes rauga nosaukums uz to saturošu pārtikas produktu etiķetēm ir “raugs ar D vitamīnu” vai “raugs ar D2 vitamīnu”.
3. pants
Šis lēmums ir adresēts Lallemand SAS, 19 Rue des Briquetiers BP59, 31702 Blagnac Cedex, Francija.
Briselē, 2014. gada 24. jūnijā

Labels: 0
3
17